*BOSNA I HERCEGOVINA БOСНA И ХEРЦEГOВИНA*

*FEDERACIJA BOSNE I HERCEGOVINE ФEДEРAЦИJA БOСНE И ХEРЦEГOВИНE*

*PARLAMENT FEDERACIJE BIH ПAРЛAMEНT ФEДEРAЦИJE БИХ*

*PREDSTAVNIČKI/ZASTUPNIČKI DOM ПРEДСTAВНИЧКИ ДOM*

Broj: 01-02-1248/23

Sarajevo, 07.04.2023. godine

**Z A P I S N I K**

**5.VANREDNE SJEDNICE PREDSTAVNIČKOG DOMA PARLAMENTA FEDERACIJE BIH, održane 06.04.2023. godine**

Sjednica je počela u 14.20

Sjednicom je predsjedavala potpredsjedavajuća Edina Gabela

Potredsjedavajuća Gabela pozdravila je zastupnice i zastupnike, goste kao i predstavnike akreditiranih medijskih kuća koji prate rad sjednice.

Izostanak su opravdali: Maja Uremović i Antonio Sesar.

Prema evidenciji Stručne službe, potpredsjedavajuća je konstatovala da sjednici prisustvuje dovoljan broj zastupnika za kvalitetan rad i odlučivanje.

Prije nego se krenulo sa radom, bilo je potrebno izvršiti verifikaciju mandata novom zastupniku. Ispred Mandatno – imunitetne komisije dodatno obrazloženje dao je Hajrudin Žilić. Mandatno-imunitetska komisija Predstavničkog doma Parlamenta Federacije Bosne i Hercegovine je na sjednici, održanoj 06.04.2023. godine razmatrala verifikaciju mandata zastupniku u Predstavničkom domu Parlamenta Federacije BiH Marijanu Marjanoviću, a budući da je Lidija Bradara stupila na novu dužnost.

U raspravi niko nije učestvovao.

Sa 81 glasom za, bez glasova protiv i bez uzdržanih glasova, usvojen je izvještaj Mandatno-imunitetne komisije i time verificiran mandat novoizabranom zastupniku Marijanu Marjanoviću.

Novoizabrani zastupnik dao je svečanu izjavu.

Klub Zastupnika SBiH tražio je pauzu 30 minuta.

Nakon pauze Admir Čavalić, obrazložio je razloge traženja pauze i kazao da su bile potrebne dodatne konsultacije vezane za pristigle inicijative i deklaracije.

Budući da nije bilo prijavljenih za zastupnička pitanja, prešlo se na utvrđivanje dnevnog reda.

Klub zastupnika DF dostavio je Inicijativu za izmjene Ustava Federacije Bosne i Hercegovine. Dodatno obrazloženje dao je Mahir Mešalić.

Klub zastupnika SDA dostavio je Deklaraciju Predstavničkog doma Parlamenta FBiH o neprihvatanju najavljenog prijedloga OHR-a za izmjene Ustava Federacije BiH i drugih zakonskih ili podzakonskih akata, sa ciljem produbljenja etničkih podjela i diskriminacije kroz izborni proces. Dodatno obrazloženje dao je Mirsad Zaimović.

Na osnovu pojedinačnog izjašnjavanja, nije usvojena Inicijativa za izmjene Ustava Federacije Bosne i Hercegovine, koju je predložio Klub zastupnika DF (38 glasova za, 22 glasa protiv i 32 uzdržana glasa).

Potpredsjedavajuća Edina Gabela pročitala je prijedlog dnevnog reda za sjednicu. U raspravi su učestvovali: Nezir Pivić, Mirsad Zaimović, Sanel Kajan, Elvir Karajbić, Salko Zildžić, Jasmina Biščević-Tokić i Begajeta Čaušević.

Data je pauza od pet minuta.

Nakon kratke pauze, nastavljena je diskusija u kojoj su učestvovali: Ivica Šarić, Adnan Delić, Salko Zildžić, Damir Nikšić, Arnel Isak, Melika Mahmutbegović, Mario Karamatić, Alma Kratina i Mahir Mešalić.

Potpredsjedavajuća je pozvala zastupnika da se izjasne o dnevnom redu sjednice. Na osnovu pojedinačnog izjašnjavanja, sa 53 glasa za, 12 glasova protiv i tri uzdržana glasa, usvojen je

D N E V N I R E D

1. Informacija o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.
2. **Informacija o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.**

Nakon usvajanja dnevnog reda, u diskusiji su učestvovali: Mahir Mešalić, Salko Zildžić i Mario Karamatić.

Nakon diskusije, potpredsjedavajuća je napomenula da je predsjednica Federacije BiH Lidija Bradara 05.04.2023. godine dostavila dopis broj 01-02-152-04/23 – Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH, kojim je obavijestila o nesuglasicama prilikom imenovanja Vlade Federacije BiH.

Predsjednica Federacije BiH Lidija Bradara obratila se zastupnicima. Zastupncima su se obratili i potpredsjednici Federacije BiH Igor Stojanović i Refik Lendo.

U raspravi su učestvovali: Damir Nikšić, Mahir Mešalić, Mario Karamatić, Mirsad Zaimović, Dennis Gratz, Salko Zildžić, Damir Mašić, Adnan Delić i Almedin Aliefendić.

Pauza 15 minuta.

Nakon pauze, nastavljena je diskusija u kojoj su učestvovali: Damir Mašić, Mahir Mešalić, Adnan Delić, Mladen Bošković, Alma Kratina, Salko Zildžić, Slaven Raguž, Hamdija Abdić, Haris Šabanović i Dennis Gratz.

Potpredsjedavajuća je dala pauzu do 20.15.

Nakon pauze nastavilo se sa diskusijom, u kojoj su učestvovali: Mahir Mešalić, Nezir Pivić, Mario Karamatić, Eldar Čomor, Salko Zildžić i Almedin Aliefendić.

Predstavnički dom primio je k znanju Informaciju o predmetu broj 01-02-152-04/23 od 05.04.2023. godine - Odluka o imenovanju premijera/predsjednika Vlade, zamjenika premijera/predsjednika Vlade i ministara u Vladi Federacije BiH.

Klub zastupnika NES i SBiH predložili su zaključak, kojeg je obrazložio Mirza Batalović.

Sa 63 glasa za, 13 glasova protiv i četiri uzdržana glasa, usvojen je sljedeći:

Z A K LJ U Č A K

Predstavnički dom Parlamenta FBiH zadužuje Ustavnu komisiju ovog Doma da u skladu s propisanom nadležnošću u članu 57. Poslovnika Predstavničkog doma, u roku od 15 dana, razmotri postojeći ustavni sistem i inicira usklađivanje i/ili izmjenu i dopunu ustavnih odredbi za izbor Vlade Federacije Bosne i Hercegovine nakon promjena koje su nastale donošenjem amandmana na Ustav Federacije Bosne i Hercegovine od strane visokog predstavnika za Bosnu i Hercegovinu Christiana Schmidta, a radi postizanja trajnog ustavnog rješenja koje će omogućiti imenovanje Vlade Federacije Bosne i Hercegovine sadašnjem kao i svakom narednom sazivu Parlamenta Federacije Bosne i Hercegovine.

Klub zastupnika SDA predložio je deklaraciju. U diskusiji su učestvovali: Damir Mašić, Slaven Raguž i Mahir Mešalić.

Na osnovu pojedinačnog izjašnjavanja, sa 50 glasova za, 17 glasova protiv i 15 uzdržanih glasova, usvojena je:

Deklaracija Predstavničkog doma Parlamenta FBiH o neprihvatanju najavljenog prijedloga OHR-a za izmjene Ustava Federacije Bosne i Hercegovine i drugih zakonskih i podzakonskih akata sa ciljem produbljenja etničkih podjela i diskriminacije kroz izborni proces

Pozivajući se na Univerzalnu deklaraciju Ujedinjenih nacija o ljudskim pravima, Evropsku konvenciju o zaštiti ljudskih prava i sloboda sa Protokolima, članove I, V i X Općeg okvirnog sporazuma za mir u Bosni i Hercegovini, te njegov Aneks 1B (sporazum o regionalnoj stabilizaciji) i Aneks 4 (Ustav Bosne i Hercegovine), Aneks 7 (Izbjeglice i raseljena lica), Ustav Federacije Bosne i Hercegovine i Zakon o zabrani diskriminacije u Bosni i Hercegovini,

Uvažavajući i afirmirajući presude Evropskog suda za ljudska prava u slučajevima Derve Sejdića i Jakoba Fincija protiv Bosne i Hercegovine (br. 27996/06 i 34836/06), Azre Zornić protiv Bosne i Hercegovine (br. 3681/06), Ilijaza Pilava protiv Bosne i Hercegovine (br. 41939/07), Samira Šlakua protiv Bosne i Hercegovine (br. 56666/12) i Svetozara Pudarića protiv Bosne i Hercegovine (br. 55799/18),

Poštujući principe i odredbe Međunarodnog pakta o ekonomskim, socijalnim i kulturnim pravima Ujedinjenih nacija i Međunarodnog pakta o građanskim i političkim pravima Ujedinjenih nacija,

Predstavnički dom Parlamenta Federacije Bosne i Hercegovine usvaja:

Deklaraciju o neprihvatanju najavljenog prijedloga OHR-a za izmjene Ustava Federacije BiH i drugih zakonskih ili podzakonskih akata sa ciljem produbljenja etničkih podjela i diskriminacije kroz izborni proces

Uzimajući u obzir u Preambuli navedene obavezujuće međunarodne i domaće akte, Predstavnički dom Parlamenta Federacije Bosne i Hercegovine osuđuje kontinuirane tendencije i političke prijedloge i inicijative, bez obzira dolazile one iznutra ili van Bosne i Hercegovine, koje za cilj imaju uspostavu sistema etno-teritorijalne supremacije i obespravljenja manjinski zastupljenih etničkih grupa na pojedinim dijelovima državne teritorije i teritorije bosanskohercegovačkog entiteta Federacija Bosne i Hercegovine, a koje dugoročno vode do rušenja ustavnog poretka države Bosne i Hercegovine.

Predstavnički dom Parlamenta Federacije Bosne i Hercegovine (u daljem tekstu: Predstavnički dom) poziva sve domaće i međunarodne institucije, a naročito Ured Visokog predstavnika u Bosni i Hercegovini (OHR), vlade država potpisnica Općeg okvirnog sporazuma za mir u Bosni i Hercegovini, te institucije Evropske unije i države članice Vijeća za implementaciju mira u Bosni i Hercegovini, da se suzdrže od poduzimanja svih oblika djelovanja koji predstavljaju kršenje Evropske konvencije o ljudskim pravima i osnovnim slobodama, Općeg okvirnog sporazuma za mir u Bosni i Hercegovini, Ustava Bosne i Hercegovine i Ustava Federacije Bosne i Hercegovine, odredaba Međunarodnog pakta o ekonomskim, socijalnim i kulturnim pravima Ujedinjenih nacija, Međunarodnog pakta o građanskim i političkim pravima Ujedinjenih nacija, te nepoštivanje presuda Evropskog suda za ljudska prava.

Predstavnički dom poziva sve iznad pobrojane institucije da poduzmu sve nužne mjere u skladu sa svojim ovlaštenjima u cilju snaženja institucija države Bosne i Hercegovine na svim nivoima, zaštite individualnih i kolektivnih prava i sloboda građana Bosne i Hercegovine, promovisanja uzajamnosti, pluralnosti i saradnje među građanima različitih individualnih i kolektivnih pripadanja, što naročito podrazumijeva sljedeće:

Predstavnički dom poziva odgovorne institucije, tijela, organe, političke subjekte i pojedince na obustavu, ukidanje i napuštanje svih oblika djelovanja koji potiču na podjelu države Bosne i Hercegovine po principu etno-teritorijalne dominacije različitih grupa na pojedinim dijelovima teritorije države Bosne i Hercegovine kroz nametanje koncepta isključive vladavine i dominacije pojedinih etničkih grupa u postojećim administrativno-teritorijalnim jedinicama države Bosne i Hercegovine, kao i kroz oduzimanje, umanjenje ili ograničavanje prava etničkih grupa koje su na određenom dijelu teoritorije Bosne i Hercegovine, njenih entiteta, kantona ili općina/gradova zastupljene u manjinskom omjeru;

Predstavnički dom poziva sve relevantne činitelje unutar evropskog, regionalnog i domaćeg pravno-političkog poretka na poštivanje i neodložnu provedbu presuda Evropskog suda za ljudska prava u slučajevima Derve Sejdića i Jakoba Fincija protiv Bosne i Hercegovine (br. 27996/06 i 34836/06), Azre Zornić protiv Bosne i Hercegovine (br. 3681/06), Ilijaza Pilava protiv Bosne i Hercegovine (br. 41939/07), Samira Šlakua protiv Bosne i Hercegovine (br. 56666/12) i Svetozara Pudarića protiv Bosne i Hercegovine (br. 55799/18) između ostalog, predmetnim presudama je naloženo slijedeće

1. „Sud smatra da se ni jedna vrsta različitog postupanja koja se isključivo ili u kritičnom obimu zasniva na etničkom porijeklu pojedinca ne može objektivno opravdati u savremenom demokratskom društvu koje je izgrađeno na principima pluralizma i poštovanja različitih kultura; Neizjašnjavanje aplikanata o svojoj pripadnosti nekom od „konstituentnih naroda“ onemogućilo ih je da se kandiduju na izborima za Predsjedništvo. Za identičan ustavni preduslov već je ustanovljeno da predstavlja diskriminirajuću razliku u tretmanu koji krši član 14. u odnosu na Dom naroda (vidjeti tačku 50.). Uz to, principe koji se odnose na diskriminaciju zabranjenu članom 14. i članom 1. Protokola br. 12 treba tumačiti na isti način. Slijedi da se ustavne odredbe koje čine aplikante nepodobnim da se kandiduju na izborima za Predsjedništvo također moraju smatrati diskriminatorskim i kao takve predstavljaju povredu člana 1. Protokola br. 12, a Sud ne smatra da u tom smislu postoji bilo kakva razlika između Doma naroda i Predsjedništva BiH.“ (tačke 44. i 56. presude u slučaju „Sejdić – Finci“.
2. „U presudi Sejdić i Finci Sud je primijetio da je u vrijeme kada su donesene sporne ustavne odredbe na terenu došlo do vrlo krhkog primirja, te da je cilj tih odredbi bio da se zaustavi brutalni sukob obilježen genocidom i etničkim čišćenjem. Priroda tog sukoba bila je takva da je bilo neophodno pristati na konstituentne narode kako bi se osigurao mir. Međutim sada više od osamnaest godina od završetka tragičnog sukoba ne može postojati bilo kakv razlog za održavanje na snazi spornih ustavnih odredbi. Sud očekuje da će se bez daljnjeg odgađanja uspostaviti demokratsko uređenje. Obzirom na potrebu da se osigura stvarna politička demokratija, Sud smatra da je došlo vrijeme za politički sistem koji će svakom građaninu BiH osigurati pravo da se kandiduje na izborima za Predsjedništvo i Dom naroda BiH, bez diskriminacije po osnovu etničke pripadnosti i bez davanja posebnih prava konstituentnim narodima uz isključivanje manjina ili građana BiH.“ (tačka 43. Presude u slučaju „Zornić, tačka 47. Presude u slučaju „Pilav“ i tačka 40. Presude u slučaju „Šlaku“).
3. „Kada je riječ o argumentu Vlade da se aplikantica može u svako doba izjasniti kao pripadnica jednog od „konstituentnih naroda“, Sud primjećuje da se isto može reći i za pripadnike manjina, poput aplikanata u predmetu Sejdić i Finci kao i za građane bez etničke pripadnosti. Kako je navedeno u tekstu gore nema objektivnih kriterija za nečiju etničku pripadnost (vidjeti tačku 8. u tekstu). To zavisi isključivo od vlastitog samoodređenja osobe. Mogu postojati različiti razlozi da se osoba ne izjašnjava kao pripadnik bilo koje određene grupe poput na primjer mješovitog braka ili roditelja koji su različitog porijekla ili jednostavno da se aplikantica željela izjasniti kao građanka BiH. Iako nije jasno koji su razlozi aplikantice u ovom predmetu, Sud ih u svakom slučaju smatra nebitnim. Aplikantica ne treba biti onemogućena da se kandiduje na izborima za Dom naroda zbog njenog ličnog samoodređenja.“ (tačka 31. presude u slučaju „Zornić“).
4. Iako je pripadnik jednog od „konstituentnih naroda“ aplikant u predmetnom slučaju je isključen iz prava da bude biran za člana Predsjedništva usljed spornog zahtjeva koji se odnosi na prebivalište. Bez obzira na razlike u odnosu na slučaj Sejdić – Finci, Sud smatra da je ova isključenost zasnovana na kombinaciji etničkog porijekla i mjesta prebivališta od kojih oba služe kao osnov za različit tretman koji spada u domen člana 1. Protokola 12, te kao takva predstavlja diskriminirajuće postupanje suprotno članu 1. Protokola broj 12.“ (tačka 48. Presude u slučaju „Pilav“)
5. „Sud napominje da sam Ustav ne uvjetuje izričito osnivanje pasivnog izbornog prava zahtjevom o prebivalištu (vidi tačku 11. ove presude), te da je takav uvjet uveden Izbornim zakonom iz 2001. godine (vidi tačku 12. ove presude). S obzirom na to da se ni jedna odredba domaćeg prava ne može tumačiti ni primjenjivati na način koji nije usklađen sa obavezama države prema Konvenciji, naročito ako bi to bilo nespojivo sa zabranom diskriminacije, a u širem smislu načelima koja su u osnovi Konvencije. Ovo se sigurno može reći za tuženu državu čiji vlastiti Ustav daje Konvenciji prioritet u odnosu na svako drugo pravo.“ (tačka 27. Presude u slučaju „Pudarić“)

S obzirom na navedene odredbe presuda Evropskog suda za ljudska prava, a imajući u vidu činjenicu da je članom II.2 Ustava Bosne i Hercegovine određeno da se prava i slobode predviđeni u Evropskoj konvenciji za zaštitu ljudskih prava i osnovnih sloboda i u njenim Protokolima direktno primjenjuju u Bosni i Hercegovini, te da ovi akti imaju prioritet nad svakim ostalim pravom, što je konstatovano i predmetnim presudama, pozivamo Visokog predstavnika u Bosni i Hercegovini da odustane od nametanja odluke kojom bi bio prekršen Ustav Bosne i Hercegovine, te svih pet iznad navedenih presuda Evropskog suda za ljudska prava, čija implementacija je Ustavom države definirana kao prioritet u odnosu na sve druge pravne akte;

Predstavnički dom poziva OHR i sve potpisnice Općeg okvirnog sporazuma za mir u Bosni i Hercegovini na poštivanje i dosljednu primjenu njegovih odredbiprema kojim su se sve strane obavezale da će „u potpunosti poštovati suverenu jednakost jedna druge, rješavat će sporna pitanja mirnim sredstvima i uzdržat će se od bilo kakvih akcija, putem prijetnje ili upotrebe sile ili na bilo koji drugi način, protiv teritorijalnog integriteta i političke nezavisnosti Bosne i Hercegovine,“ te će, u odnosu na Ustav Bosne i Hercegovine „prihvatiti napravljene aranžmane, u potpunosti poštovati usvojena opredjeljenja i činiti sve da se ona ostvare.“ To podrazumijeva poštivanje prethodnog stava;

Predstavnički dom poziva na dosljednu i potpunu implementaciju Aneksa 7 Općeg okvirnog sprazuma za mir u Bosni i Hercegovini, kojim je između ostalog određeno da će strane „osigurati da se izbjeglicama i prognanicima omogući siguran povratak, bez rizika od uznemiravanja, zastrašivanja, proganjanja ili diskriminacije, naročito zbog njihovog etničkoga porijekla, vjeroispovjesti ili političkoga uvjerenja“, kao i da će „opozvati sve domaće pravne propise i administrativne mjere s diskriminirajućim namjerama ili učincima.“ Posebno ističemo odredbu navedenog Aneksa kojom je precizirano da se strane obavezuju „stvoriti na svojim teritorijima političke, privredne i socijalne uvjete pogodne za dobrovoljan povratak i skladnu reintegraciju izbjeglica i prognanika, bez davanja prednosti nekoj određenoj grupi.“ Pozivamo OHR da u smislu citiranih odredbi poduzme sve kako bi se osigurali politički uvjeti prema kojim se u sredinama naseljenim povratnicima ne daje posebna prednost bilo kojoj određenoj grupi, te da odustane od eventualnih mjera kojim bi se dodatno narušio iznad citirani princip definisan Općim okvirnim sporazumom za mir u Bosni i Hercegovini;

Predstavnički dom poziva na dosljednu primjenu zakonske regulative u Bosni i Hercegovini kojom je zabranjen svaki oblik segregacije i diskriminacije građana, uz poštivanje individualnih i kolektivnih prava i sloboda građana i osiguranje jednake dostupnosti znanja iz oblasti jezika, kulture i naslijeđa svih građana u Bosni i Hercegovini, kao temelja razvoja bosanskohercegovačkog društva kao pluralne, tolerantne društvene zajednice, a pravosudna tijela se pozivaju da najoštrije sankcionišu provoditelje, štićenike i promotore neustavne prakse segregacije i diskriminacije stanovništva u cijeloj državi Bosni i Hercegovini. Svaki postupak Visokog predstavnika u smjeru intervencije u ustavu, posebno u smislu kršenja navedenih odredbi, izlaženje je izvan okvira njegovih nadležnosti i Aneksa 10 Općeg okvirnog sporazuma za mir u Bosni i Hercegovini;

Predstavnički dom poziva vlasti u Republici Hrvatskoj koje se javno i aktivno miješaju u unutrašnja pitanja Bosne i Hercegovine, te zagovaraju nametanje odluka koje nisu u skladu sa iznad citiranim odredbama presuda Evropskog suda za ljudska prava i Ustava Bosne i Hercegovine čime se produbljuje diskriminacija i krši državni Ustav;

U smislu unapređenja i kreiranja demokratskog okruženja u regiji implementiraju akt Ustavnog suda Republike Hrvatske broj U-X-6472/2010 od 08.12.2010. godine. Navedenim aktom je neustavnom ocijenjena praksa da se iz različitih izbornih jedinica u Sabor Republike Hrvatske bira jednak broj zastupnika kada postoje značajne razlike u broju stanovnika u izbornim jedinicama. Ustavni sud Republike Hrvatske je ocijenio da je osiguranje jednake vrijednosti glasa ustavna obaveza. Osiguranje ravnopravne zastupljenosti u hrvatskom Saboru, odnosno omjera predstavnika iz izbornih jedinica srazmjerno procentu stanovnika koji u njima žive ovisi i zakonitost i „opći demokratski karakter cjelokupnih izbora“, ocijenio je Ustavni sud Republike Hrvatske. Pozivamo vlasti ove susjedne države da učine sve kako bi svojim građanima osigurali jednakopravnost, te da jednake principe kojim je uslovljen „opći demokratski karakter izbora“ unapređuju i izvan svojih granica.

Predstavnički dom Parlamenta Federacije Bosne i Hercegovine zadužuje predsjedavajuću da sa sadržajem Deklaracije upozna Dom naroda Parlamenta FBiH, Parlamentarnu Skupštinu BiH, OHR, Delegaciju EU u BiH, Vijeće za implementaciju mira, Evropski parlament, vlade država Kvinte te da hitno proslijedi tekst Deklaracije Predsjedništvu BiH i Ministarstvu vanjskih poslova BiH sa zahtjevom da ove dvije institucije u skladu sa ustavnim ovlaštenjima ovaj akt upute prema Predsjedniku Republike Srbije, Predsjedniku Republike Hrvatske, Narodnoj skupštini Republike Srbije, Saboru Republike Hrvatske, te o tome informiše Predstavnički dom Parlamenta Federacije BiH.

Klubovi zastupnika HDZ BiH-HNS, SDP, NiP, Naša stranka, NES, SBiH, PDA i BHI-Kasumović Fuad, predložili su zaključke, koje je dodatno obrazložio Adnan Delić.

Na osnovu pojedinačnog izjašnjavanja, sa 52 glasa za, 31 glasom protiv i bez uzdržanih glasova, usvojeni su sljedeći:

Z A K LJ U Č C I

Predstavnički dom Parlamenta Federacije Bosne i Hercegovine konstatuje da u ustavnom roku od 30 dana od dana izbora predsjednika i dva potpredsjednika Federacije BiH, nije u potpunosti završen proces imenovanja Vlade Federacije BiH kako to nalažu odredbe Ustava Federacije BiH, odnosno nije data saglasnost na Odluku o imenovanju Vlade Federacije BiH kako nalažu rokovi propisani Ustavom Federacije BiH.

lmajući u vidu istaknuto mjesto koje imaju izbori prema Općem okvirnom sporazumu za mir u Bosni i Hercegovini i uložene napore međunarodne zajednice kako bi se osigurala provedba rezultata izbora održanih 02. oktobra 2022. godine, a uvažavajudi činjenicu da sadašnja Vlada Federacije BiH radi godinama u "tehničkom" mandatu i nije u mogućnosti predvoditi reformske procese, Predstavnički dom Parlamenta Federacije BiH je opredijeljen da se što prije formira nova Vlada Federacije BiH i poziva sve učesnike u ovom procesu da se hitno iznađe rješenje za ovo pitanje kako bi se ispoštovala ustavnost i zakonitost rada izvršne vlasti u Federaciji BiH.

Potpredsjedavajuća zaključila je rad 5. vanredne sjednice u 21.45.

Transkript i prijepis transkripta čine sastavni dio Zapisnika.

SEKRETAR PREDSJEDAVAJUĆA

PREDSTAVNIČKOG DOMA PREDSTAVNIČKOG DOMA

PARLAMENTA FEDERACIJE BIH PARLAMENTA FEDERACIJE BIH

Ivan Miličević Mirjana Marinković-Lepić